CELEX: 32016D0530
Language: fi
Date: 2016-04-01 00:00:00
Title: Komission täytäntöönpanopäätös (EU) 2016/530, annettu 1 päivänä huhtikuuta 2016, Euroopan parlamentin ja neuvoston direktiivin 2006/42/EY mukaisesta Saksan toteuttamasta toimenpiteestä, jolla kielletään sähköaggregaattityypin markkinoille saattaminen (tiedoksiannettu numerolla C(2016) 1779) (ETA:n kannalta merkityksellinen teksti)

5.4.2016   
            
            
               FI
            
            
               Euroopan unionin virallinen lehti
            
            
               L 88/32
            
         KOMISSION TÄYTÄNTÖÖNPANOPÄÄTÖS (EU) 2016/530,
   annettu 1 päivänä huhtikuuta 2016,
   Euroopan parlamentin ja neuvoston direktiivin 2006/42/EY mukaisesta Saksan toteuttamasta toimenpiteestä, jolla kielletään sähköaggregaattityypin markkinoille saattaminen
   
      
         (tiedoksiannettu numerolla C(2016) 1779)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan 3 kohdan,
   sekä katsoo seuraavaa:
   
               (1)
            
            
               Saksa ilmoitti direktiivin 2006/42/EY 11 artiklan 2 kohdassa vahvistetun menettelyn mukaisesti komissiolle toimenpiteestä, jolla kielletään saattamasta markkinoille tyyppiä Rotenbach FO-65/LB2600 olevaa sähköaggregaattia, jota valmistaa Zhejiang Lingben Machinery and Electronics Co. Ltd, Kiina, ja jakelee FRINGO GmbH & Co. KG, Saksa.
            
         
               (2)
            
            
               Toimenpiteen syynä oli se, että kyseinen sähköaggregaatti ei vastaa direktiivin 2006/42/EY liitteessä I vahvistettuja olennaisia terveys- ja turvallisuusvaatimuksia.
            
         
               (3)
            
            
               Direktiivin 2006/42/EY liitteessä I olevassa 1.5.1 kohdassa edellytetään, että kone, jossa on sähkönsyöttö, on suunniteltava, rakennettava ja varustettava siten, että kaikki sähköstä johtuvat vaarat voidaan estää. Kyseisessä sähköaggregaatissa havaittiin seuraavat puutteet:
               
                           —
                        
                        
                           Käynnistyskytkimen ja bensiinimoottorin käynnistysmekanismin sekä koteloimattoman 12 V:n akun välinen esillä oleva johdotus saattaa vikatapauksessa aiheuttaa sähköiskun tai tulipalon ja akun oikosulun.
                        
                     
                           —
                        
                        
                           Aggregaatin ohjauspaneeli on takapuolelta koteloitu, mutta generaattorikaapelin sisääntulo ja koteloinnissa oleva aukko on suunniteltu siten, että jännitemittarin 230 V:n liitäntöjen jännitteisten osien ja voimavirtapistorasian jännitteisten osien koskettaminen on mahdollista.
                        
                     
                           —
                        
                        
                           Jotkin ohjauspaneelin osat eivät ole suojausluokan IPX3 mukaisia.
                        
                     
                           —
                        
                        
                           Useita maadoitusjohtimia on liitetty yhteen pääteliittimeen sekä 400 että 230 V:n pistorasioissa.
                        
                     
                           —
                        
                        
                           Johtimien päät on tinattu, eikä niissä ole holkkeja, mikä voi aiheuttaa hengenvaarallisen sähköiskun vaaran käyttäjän koskettaessa tuotteen suurijännitteistä osaa.
                        
                     
                           —
                        
                        
                           Maadoitusjohdinta (kaksivärinen kelta-vihreä) lukuun ottamatta mikään johtimista ei ole selkeästi tunnistettavissa. Johtimien tunnistamisen mahdollistavaa kytkentäkaaviota ei ole.
                        
                     
                           —
                        
                        
                           Erityyppisten kaapeleiden värikoodijärjestelmä ei täytä vaatimuksia.
                        
                     
         
               (4)
            
            
               Direktiivin 2006/42/EY liitteessä I olevan, koneen merkintöjä käsittelevän 1.7.3 kohdan mukaan koneeseen on merkittävä näkyvästi, selvästi ja pysyvästi tietyt vähimmäistiedot. Bensiiniaggregaatissa ei ole merkinnällä ”matalatehoinen sähköaggregaatti” varustettua kilpeä. Tietokilvet on liimattu ja helppo poistaa. Koneessa ei ole yrityksen nimeä ja täydellistä osoitetta.
            
         
               (5)
            
            
               Komissio kehotti yrityksiä Fringo GmbH&Co.KG ja Zhejiang Lingben Machinery and Electronics Co. Ltd esittämään huomautuksensa Saksan toteuttamasta toimenpiteestä. Vastausta ei saatu.
            
         
               (6)
            
            
               Saksan viranomaisten toimittaman näytön tarkastelu vahvistaa, että bensiiniaggregaatti, jota valmistaa Zhejiang Lingben Machinery and Electronics Co. Ltd ja jota jakelee Fringo GmbH&Co.KG, Kurfürstendamm 96, 10709 Berliini, ei vastaa direktiivin 2006/42/EY 5 artiklan 1 kohdan a alakohdassa tarkoitettuja olennaisia turvallisuus- ja terveysvaatimuksia ja että tämä vaatimustenvastaisuus aiheuttaa käyttäjille vakavan loukkaantumisvaaran. Sen vuoksi on aiheellista pitää Saksan toteuttamaa toimenpidettä perusteltuna,
            
         ON HYVÄKSYNYT TÄMÄN PÄÄTÖKSEN:
   1 artikla
   Saksan toteuttama toimenpide, jolla kielletään saattamasta markkinoille tyyppiä Rotenbach FO-65/LB2600 olevaa sähköaggregaattia, jota valmistaa Zhejiang Lingben Machinery and Electronics Co. Ltd, Kiina, ja jota jakelee FRINGO GmbH & Co. KG, Kurfürstendamm 96, 10709 Berliini, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 1 päivänä huhtikuuta 2016.
      
         
            Komission puolesta
         
         Elżbieta BIEŃKOWSKA
         
            Komission jäsen
         
      
   
   
      (1)  EUVL L 157, 9.6.2006, s. 24.